ওয়েব ডেস্ক: চিলড্রেন্স পার্কের জমিতে পুজো করবে কে? তা ঘিরেই ধুন্ধমার শাসকদলের দুই গোষ্ঠীর মধ্যে। বচসা-হাতাহাতি-মারধর। ছুটির সকালে উত্তপ্ত নিউ আলিপুর। ঘটনার সূত্রপাত, নিউ আলিপুর সর্বজনীন দুর্গোত্‍সব ঘিরে। গত ৬৭ বছর ধরে এই মাঠে পুজো করে আসছে এক মন্ত্রী ঘনিষ্ঠ গোষ্ঠীর সদস্যরা। আজ সকালে খুঁটিপুজো সারেন তিনি। অভিযোগ, তারপরই স্থানীয় কাউন্সিলর ঘনিষ্ঠ গোষ্ঠীর লোকজন তাঁদের ওপর চড়াও হয়। উপড়ে দেওয়া হয় খুঁটি। দুপক্ষের মধ্যে ব্যাপক মারামারি শুরু হয়ে যায়। মন্ত্রী ঘনিষ্ঠদের অভিযোগ, তাঁদের পুজোর মাঠ দখল করার চেষ্টা চলছে।  পরিস্থিতি সামাল দিতে ঘটনাস্থলে পৌছয় বিশাল পুলিস।  দুপক্ষই একে অপরের নামে থানায় অভিযোগ দায়ের করেছে।